
I. UVOD 
Temeljem odredbe članka 35.b. Zakona o lokalnoj i područnoj (regionalnoj) samoupravi i članka 58. st.1. Statuta Općine Trnovec Bartolovečki ("Službeni vjesnik Varaždinske županije" broj 15/2021) - dalje: Statut, općinska načelnica je dužna dva puta godišnje podnositi polugodišnja izvješća o svom radu Općinskom vijeću općine Trnovec Bartolovečki.
Ovo Izvješće odnosi se na razdoblje od 1. siječnja 2026. godine do 30. lipnja 2026. godine.
	Plan proračuna za 2026. godinu i projekcije za 2027. i 2028. godinu stupio je na snagu  01. siječnja 2026. godine.
Investicijske aktivnosti počinju se odvijati početkom veljače 2026. godine, nakon objave Plana nabave.

1.  OPĆINSKO  VIJEĆE
	U izvještajnom razdoblju održane je 5 sjednica Općinskog vijeća u fizičkom obliku.
Svi prijedlozi na sjednicama su prihvaćeni i akti doneseni, a oni koji su u skladu s posebnim propisima podliježu nadzoru zakonitosti, poslani su odgovarajućim državnim tijelima koja nisu imala primjedbe.
Usvojene su i I. izmjene i dopune Proračuna u skladu s kretanjima prihoda, ali i programskim aktivnostima i projektima.
Predložen je i od strane Općinskog vijeća usvojen Godišnji izvještaj o izvršenju Proračuna Općine Trnovec Bartolovečki za 2025. godinu.

2.  OBRAZOVANJE
2.1. Predškolski odgoj
Aktivnosti i poslovi kojima se provodi općinska politika podrške predškolskom obrazovanju odvijali su se kroz više projekata:
· potpora roditeljima novorođene djece iznosi 700,00 eur za svako novorođeno dijete.
· u razdoblju 01.01.-30.06.2026. godine rođeno je  23  djece na području Općine.
· sufinancirao se primarni program predškolskog odgoja u predškolskim ustanovama, a odnosilo se na  222  djece
· financiran je program ranog učenja stranog jezika  za djecu predškolskog uzrasta  neposredno pred polazak u prvi razred osnovne škole
· osigurana su dva asistenta djeci s teškoćama u razvoju, a koji su polaznici predškolske ustanove
· aktivnosti na organizaciji početka rada nove ustanove – novi dječji vrtić i vlasništvu Općine:  prijave zainteresiranosti roditelja za polazak djece u novi dječji vrtić, priprema dokumentacije za zapošljavanje


2.2.  Prosvjeta

Aktivnosti i poslovi kojima se provodi općinska politika podrške obrazovanju, nastavljeni su kroz poznate projekte:
- produženi boravak  provodi se u  2 osnovne škole sa radnim vremenom od 12,00 – 17,00 sati, a organiziran je u ukupno 5 skupina sa sveukupno  102  učenika. Općina Trnovec Bartolovečki vlastitim sredstvima sufinancira 5 učiteljica u produženom dnevnom boravku u skladu sa Zakonom o plaćama službenika i namještenika u javnim službama

	- sufinanciranje prijevoza učenika OŠ Šemovec - nastavljeno je sufinanciranje troškova prijevoza za učenike OŠ Šemovec koji moraju putovati na nastavu državnom cestom D-2 od mjesta prebivališta u mjesto sjedišta OŠ Šemovec
	- opremljena je školska blagovaonica OŠ Šemovec novim namještajem
	
- stipendiranje studenata – nastavljeno je stipendiranje 50 studenta koji su sklopili ugovore sa Općinom
	- sufinanciranje škole plivanja za  30 učenika OŠ Trnovec i  16 učenika OŠ Šemovec
- nagrade učenicima – dvjema najboljim učenicama osnovnih škola povodom obilježavanja Dana Općine, dodijeljene su nagrade – laptopi, dok je 62 učenika primilo nagradu u iznosu 65,00 eur  poklon bon za  najbolje postignuta mjesta na raznim natjecanjima
- nagrade mentorima – ukupno 27 mentora primilo je novčane nagrade u sveukupnom iznosu 3.591,00 eur, za izniman doprinos  i pripremu učenika za natjecanja


3.  KULTURA

Objavljen je Natječaj za dodjelu sredstava udrugama s područja Općine. Na natječaj je bilo prijavljeno ukupno  9 udruga, kojima je prema programima dodijeljeno ukupno  30.000 eur.
Od ukupno  prijavljenih,  uvjete za dodjelu sredstava za financiranje javnih potreba  ostvarili su: LD Kobac Bartolovec, Udruga žena Trnovečko srce, Udruga žena Cvijet Šemovec, Udruga umirovljenika, Udruga branitelja Sinovi domovine, Agroudruga i Sportsko-ekološka udruga Zamlaka.
Na natječaj za dodjelu sredstava za programe u kulturi javio se KUD MAK Trnovec kojem su dodijeljena sredstva u iznosu  26.000 eur.
U suradnji sa udrugom žena Cvijet Šemovec obilježen je Međunarodni dan žena programom smijeha i pjesme, s ciljem isticanja važnosti žena u društvu i promicanja ravnopravnosti. 
Održan je program obilježavanja Dana Općine sa slijedećim programom:
- obilježavanje 80. godišnjice osnutka Lovačkog društva „Kobac“ Bartolovec,
- organizirani su besplatni zdravstveni pregledi sluha u Šemovcu i Trnovcu,
- međunarodni nogometni turnir djece – sudjelovalo je 15 ekipa,
- sportski turnir braniteljskih udruga i udruga civilnog društva,
- međunarodni folklorni festival uz sudjelovanje domaćeg KUD-a „Mak” Trnovec i gostujućih KUD-a „Salona” iz Solina i KD-a „Rogoznica” iz Ptuja,
- vježba Civilne zaštite pod nazivom „Zrakoplovna nesreća sportskog aviona“ u Šemovcu, u kojoj su sudjelovali sve hitne i sigurnosne službe te Crveni križ.


4.  SPORT

Zajednica trenutno ima 6 članova sportskih klubova, a djelatnost je definirana Zakonom o sportu i Statutom zajednice.
Zajednica se financira sredstvima osiguranim u proračunu Općine. Za rad Zajednice sportskih udruga u proračunu  za 2026. godinu su planirana sredstva u iznosu 90.000 eur.

	5.  SOCIJALNA SKRB
U izvještajnom razdoblju nastavilo se s provedbom projekta u socijalnoj skrbi u suradnji sa GDCK Varaždin – za pomoć starijim osobama za podjelu Uskrsnih  košarica u koji je bilo uključeno 14  korisnika s područja Općine Trnovec Bartolovečki.
Sufinancirani su troškovi korištenja javne usluge prikupljanja, prijevoza i obrade miješanog komunalnog otpada za samce i naknade troškova gospodarenja otpadnim pelenama.
	Organizirana je podjela Uskrsnica za 1513 umirovljenika, invalidnih osoba i nezaposlenih osoba, sukladno uvjetima u Programu javnih potreba, a za što je utrošeno 60.520 eur.

6. GOSPODARSTVO
U cilju pružanja bespovratnih pomoći za poduzetnike i obrtnike, a u skladu sa Programom  mjera poticanja razvoja poduzetništva te oslobođenje od plaćanja komunalnog doprinosa u navedenom razdoblju isplaćeno je ukupno 101.470,59 eur  potpora za 41 poduzetnika i obrtnika.
Nije došlo do značajnijeg porasta broja nezaposlenih, tako da je u lipnju 2025.  Općina Trnovec Bartolovečki imala  67 nezaposlenih osoba.

7.  POLJOPRIVREDA
Općina provodi Program potpore poljoprivrednoj proizvodnji, te su provedene mjere za unapređenje poljoprivredne proizvodnje, a u prvoj polovini 2026. godine za ovu namjenu iskorištena su sredstva u iznosu  21.791,88 eur za 28 korisnika.


8.  ZAŠTITA OKOLIŠA I PRIRODE

Sukladno potrebama na području Općine organizirani su radovi malčiranja i košnja  površina u vlasništvu Općine, kako bi se suzbila ambrozija i ostali korov, štetni po zdravlje mještana.
Provodio se Program preventivnih mjera uklanjanja životinjskih lešina i otpada životinjskog podrijetla, te su se financirale veterinarske usluge za uklanjanje i zbrinjavanje lešina .
Provodio se i program sterilizacije mačaka i pasa gdje je Općina sufinancirala 50% iznosa pune cijene.
Po istom principu provodio je i program  označavanja pasa mikročipom.
Sukladno potrebama na području Općine u periodu od 01.01.2026.- 30.06.2026. godine izvršen je jedan postupak  dezinsekcije komaraca i drugih štetnih insekata, te jedan obavezni postupak  deratizacije.
U sklopu programa - objavljen je poziv građanima za zbrinjavane azbestnih ploča sa privatnih nekretnina, te je akcijom obuhvaćeno zbrinjavanje azbestnih ploča za  23 obiteljska domaćinstva, za što je utrošeno 10.507 eur.
Potpisan je ugovor o koncesiji za obavljanje komunalne djelatnosti pružanja dimnjačarskih usluga na svom području, čime je osiguran kontinuitet jedne od važnih usluga vezanih uz sigurnost kućanstava i ispravnost sustava grijanja.


9. PROSTORNO UREĐENJE I GRADITELJSTVO
Na području Općine području u predmetnom razdoblju izvršeni su slijedeći poslovi:

· završeni radovi na izgradnji i opremanju novog dječjeg vrtića TOČKICA TRNOVEC
· proveden postupak nabave za adaptaciju vatrogasnog doma i dogradnju spremišta za potrebe Dobrovoljnog vatrogasnog društva  Trnovec, te je izvođač uveden u posao
· završeni radovi na postavljanju reflektora i montažne tribine sa 116 sjedećih mjesta kod NK TRNJE, a koji projekt je prijavljen na natječaj LAG-a Izvor
· proveden postupak nabave na izvođenju radova na uređenju centara naselja u Zamlaki, Šemovcu, Štefancu i Trnovcu, te su radovi i započeli
· nastavak postavljanja optičke mreže prema zahtjevima domaćinstva
· proveden postupak nabave i izvedeni su radovi na postavljanju platforme otvorena meteorološka stanica i solarne kamere
· proveden postupak nabave i izvedeni su radovi na  postavljanju sustava videonadzora javne površine u Zamlaki
· proveden postupak nabave za svjetlo-tehničko mjerenje Luminacije i/ili rasvijetljenosti sa certificiranim instrumentima na svakoj prometnoj površini
· priprema postupka javne nabave za postavljanje javne rasvjete u Poduzetničkoj zoni u Trnovcu
· izrada projektne dokumentacije za projekt aglomeracije za naselje Štefanec, Šemovec i Zamlaka i rješavanje imovinsko-pravnih odnosa
· prijava na natječaj Ministarstva demografije i useljeništva za dječje igralište Kopajec
· predana dokumentacija za izdavanje građevinske dozvole za rekonstrukciju i dogradnju zgrade NK Drava za potrebe DVD Štefanec
· proveden postupak nabave i izvedeni radovi na postavljanju dodatna vrata i prostor za kontejnere na mjesnom groblju Šemovec
· podnijet zahtjev za dobivanje uvjeta za postavu nadstrešnice za mini tržnicu
· ishođeni uvjeti gradnje za postojeću zgradu grobne kuće u Bartolovcu, kako bi se predala dokumentacija za izdavanje građevinske dozvole za dogradnju nadstrešnice kod mjesnog groblja u Bartolovcu
· javna nabava za radove na izgradnji biciklističke rute uz rijeku Dravu i dječji adrenalinski park – financirano sredstvima iz programa ITU mehanizma
· proveden postupak nabave za radove na rekonstrukciji i adaptaciji zgrade u Šemovcu  - II. faza ( zgrada bivšeg PZ Jalžabeta ), te su radovi i započeli
· javna nabava za radove na izvanrednom održavanju Gajeva ulice, nogostup Radnička, okretište u Vladimira Nazora i Dravska ulica - pojas uz DC2 prema crkvi u Bartolovcu

10.  SIGURNOST 

Održana je sjednica Vijeća za kriminalnu prevenciju na kojoj su iznijete informacije o općem stanju sigurnosti na području Općine Trnovec Bartolovečki.
Analizirajući podatke i brojke za prošlu godinu vidljivo je kako je došlo do pada broja slučajeva ukupnog kriminaliteta i to za 11 posto. Naime, dok je u 2024. zabilježeno ukupno 53 slučajeva svih vrsta kriminaliteta, u 2025. broj je 47. Treba izdvojiti kako je u prošloj godini zabilježen pad kriminaliteta droga te kriminalnih djela na štetu mladeži i obitelji. I dok je broj kaznenih djela u padu, razriješenost je u porastu. Naime, razriješeno je 70 posto svih kaznenih djela u 2025. godini što je jednako nacionalnom prosjeku razriješenosti kaznenih djela.
Broj prometnih nesreća u 2025. u Općini Trnovec Bartolovečki gotovo je na istoj razini kao i godinu ranije. Dok je 2024. zabilježeno ukupno 30 prometnih nesreća, u 2025. godini bilo ih je 33. U posljednje dvije godine nije bilo poginulih osoba u prometnim nesrećama na cestama u Općini. Ozlijeđeno je ukupno 11 osoba, dok je u 22 prometne nesreće zabilježena materijalna šteta. Prekršaji protiv javnog reda i mira u 2025. godini bili su gotovo na istoj razini kao i godinu dana ranije.


11. JAVNOST RADA

	U svrhu informiranja građana o svim projektima i programima koji se provode na  području Općine, građane se informiralo putem medija, oglasnih ploča i objavama na službenim stranicama Općine.
Općina Trnovec Bartolovečki poradi provođenja projekta “Razvoja pametnih i održivih rješenja i usluga” omogućila je svim mještanima Općine da besplatno preuzmu i koriste mobilnu aplikaciju "Moj Trnovec Bartolovečki" putem mobilnih uređaja, a koja je predviđena za jednostavniju i bržu komunikaciju građana sa Općinom i pruža mogućnost praćenja vijesti i događaja sa područja Općine te pravovremenog obavještavanja o svim aktualnostima (kao npr. objava natječaja, javnih poziva, događaja i sl.

Općinska načelnica i zaposleni u JUO  direktno komuniciraju s građanima (upiti, predstavke i žalbe građana, pisma građana, el. pošta i sl.), odgovaraju građanima na pitanja koja su u njihovu djelokrugu, a za pitanja izvan tog djelokruga upućuje se građane na mjerodavne institucije.

OPĆINSKA  NAČELNICA
Verica Vitković

